אדוארד ג'ון ת'אי

אדוארד ג'ון ת'אי (באנגלית: Edward John Thye; 26 באפריל 1896 – 28 באוגוסט 1969) היה פוליטיקאי אמריקאי. כחבר המפלגה הרפובליקנית, הוא היה מושל מינסוטה ה-26 בין השנים 1943–1947 וחבר הסנאט של ארצות הברית בין השנים 1947–1959.

 ביוגרפיה 
 ראשית חייו והשכלה 
אדוארד ת'אי נולד ב-26 באפריל 1896 בחווה ליד פרדריק שבדקוטה הדרומית, והיה אחד מתשעת ילדיהם של אנדרו ג'ון וברטה (לבית ואנגן) תא'י. אביו, חקלאי, נולד בנורווגיה והיגר לארצות הברית ב-1872. אחיו טד ת'אי הפך למתאבק מקצועי בצפון מערב האוקיינוס השקט.

בשנת 1904 עברו ת'אי ומשפחתו לנורת'פילד שבמינסוטה, שם למד בבתי ספר ציבוריים מקומיים. בשנת 1913  למד בקורסים בבית הספר לטרקטורים ומנועי בעירה פנימית במיניאפוליס, ובשנת 1916 השלים את לימודיו במכללה האמריקאית לעסקים. לאחר שארצות הברית נכנסה למלחמת העולם הראשונה, התגייס כטוראי לחיל האוויר של צבא ארצות הברית ב-1917. הוא שירת מעבר לים בצרפת, ובסופו של דבר הועלה לדרגת לוטננט משנה.

 ראשית הקריירה 
לאחר שירותו הצבאי חזר ת'אי למינסוטה בשנת 1919 והועסק כמומחה לטרקטורים בחברת Deere & Webber במיניאפוליס. בשנת 1920 הפך לסוכן מכירות. בשנת 1921 התחתן עם הייזל רמג' (בתם של רוברט וברטה (פרנק) רמג'), והשניים נשארו נשואים עד מותה בשנת 1936. לזוג נולדה בת אחת, ג'ין רוברטה. ת'אי המשיך לעבוד עבור חברת Deere עד 1922, אז הפך למנהל ובעלים של משק חלב ליד נורת'פילד.

בשנת 1925 נבחר ת'אי למועצת העיר של סיוטה. מאוחר יותר כיהן במשך מספר שנים כחבר במועצת בית הספר של סיוטה. הוא כיהן כנשיא לשכת החקלאות של מחוז דקוטה (1929–1931), דירקטור באיגוד יצרני החלב של טווין סיטי (1933), וכשמאי עבור הבנק הפדרלי לקרקעות במינסוטה (1933–1934). הוא הפך לחבר קרוב של הרולד סטסן, ותמך באופן פעיל במסע הבחירות של סטסן למשרת מושל מינסוטה בשנת 1938. לאחר מכן שירת כמפקח החלב והמזון של מינסוטה וכסגן נציב החקלאות (1939–1942).

 מושל מינסוטה 
ת'אי נבחר לתפקיד סגן המושל ה-31 של מינסוטה בנובמבר 1942. באותו חודש נישא בשנית למירטל אנור אוליבר; בני הזוג נשארו נשואים עד מותו. ב-27 באפריל 1943 התפטר הרולד סטסן מתפקיד המושל כדי לשרת בצי ארצות הברית, ות'אי החליף אותו כמושל מינסוטה ה-26. בנובמבר 1944 נבחר למושל ברוב הגדול ביותר אי פעם למועמד למשרת מושל במינסוטה.

בבחירות לנשיאות של 1944, הצטרף ת'אי לסנאטור הנריק שיפסטד, התומך בבדלנות, בתמיכה במועמד הרפובליקני תומאס דיואי, מושל ניו יורק. לעומת זאת, הסנאטור השני של מינסוטה באותה תקופה, ג'וזף בול, סירב לתמוך בדיואי וחצה את קווי המפלגה כדי לתמוך בפרנקלין דלאנו רוזוולט, שזכה ב-11 האלקטורים של מינסוטה.

במהלך כהונתו כמושל המדינה הקים ת'אי את מחלקת התעופה, את ועדת השיקום של אזור הברזל, ועדה לתכנון שלאחר המלחמה, ואת ועדת זכויות האדם. הוא גם הגדיל את התקציבים לבניית כבישים ולפיצויי אבטלה.

 הסנאט של ארצות הברית 
בשנת 1946 נבחר ת'אי לסנאט של ארצות הברית, לאחר שהביס את הנריק שיפסטד בפריימריז של המפלגה הרפובליקנית ואת מועמד מפלגת העבודה החקלאית של מינסוטה, תאודור יורגנסון, עם 58.9% מהקולות. הוא נבחר מחדש בשנת 1952 עם 56.63% מהקולות. ת'אי כיהן בסנאט מה-3 בינואר 1947 ועד 3 בינואר 1959. הוא הצביע בעד חוק זכויות האזרח של 1957. בשנת 1958 הפסיד ת'אי בבחירות לקדנציה נוספת ליוג'ין מקארתי.

 מותו 
ת'אי נפטר ב-28 באוגוסט 1969 בנורת'פילד שבמינסוטה, בגיל 73. הוא נקבר בבית העלמין אוקלון (Oaklawn Cemetery) בנורת'פילד.

 קישורים חיצוניים 



 הערות שוליים 

קטגוריה:אמריקאים ילידי דקוטה הדרומית
קטגוריה:סגני מושלי מינסוטה
קטגוריה:אמריקאים ממוצא נורווגי
קטגוריה:מושלי מינסוטה
קטגוריה:מושלי מדינות ארצות הברית מהמפלגה הרפובליקנית
קטגוריה:חברי הסנאט של ארצות הברית ממינסוטה
קטגוריה:סנאטורים חברי המפלגה הרפובליקנית
קטגוריה:אמריקאים שנולדו ב-1896
קטגוריה:אמריקאים שנפטרו ב-1969